**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  30 – 9 – 2025

 **ΑΜΑΡΟΥΣΙΟΥ Αρ. Πρ.:** 239

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς : Δ. Ο. Ε., Συλλόγους Εκπ/κών Π. Ε. της χώρας,** **ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Με απεργία στις 10 Οκτώβρη,**
**να σπάσουμε την στήριξη στη γενοκτονία!**
**Λευτεριά στην Παλαιστίνη!**

Το σιωνιστικό κράτος του Ισραήλ, μετά από δύο χρόνια γενοκτονίας και λιμοκτονίας με δεκάδες χιλιάδες νεκρούς αμάχους, γυναίκες και παιδιά, επιχειρεί μια νέα εθνοκάθαρση και την πλήρη εκδίωξη του Παλαιστινιακού λαού από τα προγονικά του εδάφη. Αυτή η βαρβαρότητα δεν θα ήταν εφικτή χωρίς την άμεση στήριξη, στρατιωτική, οικονομική και πολιτική, από τις κυβερνήσεις των ΗΠΑ και της ΕΕ.

Η κυβέρνηση της ΝΔ είναι συνένοχη σ’ αυτό το έγκλημα. Αγκαλιάζει τον σφαγέα Νετανιάχου προσφέροντας πολιτική στήριξη, συνεργάζεται στρατιωτικά παραχωρώντας τη βάση της Σούδας, εκπαιδεύει ισραηλινούς πιλότους στο Αιγαίο και στην Καλαμάτα, παραδίνει επιχειρήσεις όπως η Intracom Defense και η ΕΛΒΟ σε ισραηλινές πολεμικές βιομηχανίες, δίνει το πράσινο φως για να γίνει το λιμάνι του Πειραιά κόμβος μεταφοράς όπλων προς το Ισραήλ, ανοίγει τις πόρτες σε αιματωβαμένους «επενδυτές» από το Ισραήλ για να κερδοσκοπούν στον κλάδο της τουριστικής βιομηχανίας, προχωράει στην ιδιωτικοποίηση των Πανεπιστημίων και την συνεργασία με σιωνιστικά ιδρύματα και εταιρείες.

Αλληλεγγύη στην Παλαιστίνη σημαίνει άμεση διακοπή κάθε συνεργασίας με το σιωνιστικό κράτος δολοφόνο! Και μπορούμε να το πετύχουμε! Ο Παλαιστινιακός λαός συνεχίζει να αντιστέκεται στη Γάζα και τη Δυτική Όχθη. Ο αγώνας του ξεσηκώνει ένα μαζικό κίνημα αλληλεγγύης. Κομμάτι αυτού του κινήματος είδαμε με τις δεκάδες κινητοποιήσεις τον Αύγουστο και τώρα με τον παγκόσμιο στόλο που διεκδικεί να σπάσει τον αποκλεισμό της Γάζας. Στηρίζουμε την πρωτοβουλία Global Sumud Flotilla, διεκδικώντας τον ανεμπόδιστο απόπλου και την ασφαλή διέλευση. Τώρα χρειάζεται και μπορούμε να προχωρήσουμε ένα βήμα παραπάνω. Οι πολυάριθμες διαδηλώσεις, εκδηλώσεις και δράσεις αλληλεγγύης να κλιμακωθούν αξιοποιώντας το πιο δυνατό όπλο μας. Την απεργία!

Οι λιμενεργάτες της Γένοβας έχουν μπλοκάρει ξανά και ξανά την αποστολή πολεμικού υλικού στο Ισραήλ, μαζί με τους συναδέλφους τους στη Μασσαλία, και την Ταγγέρη. Αλλά και οι  εκπαιδευτικοί του Παρισιού και οι εργαζόμενοι στην Microsoft στις ΗΠΑ κατέβηκαν σε απεργία με αίτημα να σταματήσει η στήριξη στη γενοκτονία. Την ίδια δυνατότητα έχουμε κι εδώ. Βρεθήκαμε στο πλευρό των λιμενεργατών στην COSCO για να μπλοκάρουμε την μεταφόρτωση πολεμικού υλικού προς το Ισραήλ. Διαδηλώσαμε έξω από την Intracom Defense, οι παλαιστινιακές σημαίες ανεμίζουν περήφανα σε κάθε απεργία και εργατικό συλλαλητήριο.

**Το σωματείο μας, ο Σύλλογος Εκπ/κών Π. Ε. Αμαρουσίου,** ο οποίος δεν μπορεί εκ του καταστατικού του να προκηρύξει 24ωρη απεργία, όπως όλα τα πρωτοβάθμια σωματεία – μέλη της Δ. Ο. Ε., **αποφασίζει να προτείνει στο Δ. Σ. της Δ. Ο. Ε. την κήρυξη απεργιακής κινητοποίησης την Παρασκευή 10 Οκτώβρη 2025, στην συμπλήρωση των δύο χρόνων από την έναρξη της γενοκτονικής επίθεσης του Ισραήλ στη Γάζα και απεργιακό συλλαλητήριο.** Καλούμε όλα τα συνδικάτα, σε δημόσιο και ιδιωτικό τομέα, τα πρωτοβάθμια σωματεία, τα Εργατικά Κέντρα και τις Ομοσπονδίες, τη ΓΣΕΕ και την ΑΔΕΔΥ, να προχωρήσουν, σε πανεργατική πανελλαδική απεργία την Παρασκευή 10 Οκτώβρη με ένα κεντρικό αίτημα: **Καμία στήριξη στο κράτος του Ισραήλ, διακοπή όλων των σχέσεων με τους δολοφόνους μικρών παιδιών και αμάχων. Θέλουμε δουλειές και όχι βόμβες.  Αυξήσεις και προσλήψεις, λεφτά για Υγεία, Παιδεία και τις ανάγκες μας και όχι για εξοπλισμούς και φρεγάτες. Λευτεριά στην Παλαιστίνη!**

